 februar  2006


Vedtægter for den selvejende institution Resen Friskole

Hjemsted og formål

§ 1

Resen Friskole er en uafhængig og selvejende institution med hjemsted i Struer kommune, Lucernemarken 14A, Resen, 7600 Struer, Region Midtjylland. Cvr: 25 532 228. Skolen er oprettet den 12-1-2000. 
§ 2

Institutionens formål er at drive en friskole efter de til enhver tid gældende love og andre retsregler for friskoler og private grundskoler mv. Det følger heraf, at skolen efter sit formål og i hele sit virke skal forberede eleverne til at leve i et samfund som det danske med frihed og folkestyre samt udvikle og styrke elevernes kendskab til og respekt for grundlæggende friheds- og menneskerettigheder, herunder ligestilling mellem kønnene.
Stk.2.
Skolens formål er i øvrigt at udøve skolevirksomhed på følgende grundlag:

Med baggrund i grundtvig-koldske skoletanker er det vort mål at drive en friskole, hvor eleverne vil møde tryghed, tillid og trivsel i hverdagen samtidig med at solide og nyttige kundskaber indlæres. Vi bestræber at møde eleverne på deres niveau og har derfor ikke nødvendigvis fast klasseopdeling.

Vi ønsker at udvikle hele mennesker, hvor håndens, åndens og fantasiens kræfter mødes i et samspil mellem elever, lærere og øvrige voksne.

Samtidig er det vores mål at fremme elevernes selvstændighed, ansvarsfølelse, tolerance og gode sociale kundskaber. Vi vil gerne, at vore elever oplever gensidig respekt og ansvar for hinanden, vor skole og dens egenart.

Resen Friskole blev oprettet i år 2000 af lokale beboere. Skolen fremstår i år 2002 som en total nybygget skole, der dækker årgangene børnehaveklasse til og med 8. klasse med tilhørende SFO- ordning.

Målet er oplevelse af frihed under ansvar, så eleverne kan forlade skolen som positive, vidende og livsduelige unge mennesker, parate til at gå videre i et ungdoms- og voksenliv.



Skolens drift

§ 3
Skolens drift gennemføres ved frivilligt bidrag fra skolekredsen og andre med interesse for skolen, på grundlag af skolepenge for eleverne, kontingenter og ved tilskud fra det offentlige. Skolen skal opfylde det egendækningskrav, som undervisningsministeren har fastsat med hjemmel i ”lov om friskoler og private grundskoler mv.”
Stk.2.
Skolens midler må alene komme skolens skole- og undervisningsvirksomhed til gode. Overskud ved driften tilfalder skolen og skal anvendes til konsolidering, så skolen har en kapital til at imødegå fremtidige års eventuelle underskud og i øvrigt til bedste for skolen, f.eks. til forbedringer af undervisningsmateriale, til byggeforanstaltninger, udvidelser og lignende. Bidrag til skolen giver ikke ret til nogen del af skolens formue eller til udbytte af nogen art.
Stk.3.

Likvide midler, der ikke er nødvendige til skolens daglige drift, skal anbringes i overensstemmelse med bestemmelserne i ” lov om friskoler og private grundskoler m.v.” 
Midlerne må ikke anbringes på konti m.v., som andre end skolen har rådighed over. 

Forældrekreds og skolekreds

§ 4
Forældrekredsen består af forældre til børn på skolen. Forældrenes rettigheder i medfør af ”Lov om friskoler og private grundskoler mv.” og denne vedtægt tilkommer den eller de personer, der har forældremyndighed over eleven eller har barnet i et offentlig anerkendt plejeforhold. 
Stk.2.
Det påhviler forældrekredsen at føre tilsyn med skolens almindelige virksomhed, herunder med undervisningen i henhold til ”lov om friskoler og private grundskoler m.v.” Forældrekredsen fastsætter nærmere regler for varetagelsen af tilsynet, jfr. § 6 og § 14 stk. 2.

Stk.3.

Skolekredsen er baggrund for skolens virke. Skolekredsen består af forældrene samt andre, der af bestyrelsen godkendes som medlemmer. Bestyrelsen fastsætter kontingent for medlemskab af skolekredsen. Bestyrelsens afgørelse om medlemskab kan indankes for generalforsamlingen såvel af den, bestyrelsen har afslået at optage, som af et eventuelt mindretal i bestyrelsen.
§ 5
Medlemmernes bidrag giver ikke ret til nogen del af skolens formue eller til udbytte af nogen art. Medlemmerne hæfter ikke personligt for skolens gæld.

Stk.2.
Medlemskab af skolekredsen giver adgang til ved fremmøde på generalforsamlingen at afgive stemme. Ingen kan afgive mere end én stemme. Der kan ikke stemmes ved fuldmagt. Se endvidere § 11 stk.1.
Stk.3.

Bestyrelsen kan suspendere og ophæve medlemskabet af skolekredsen, såfremt medlemmet er i restance med kontingent, skolepenge eller anden fastsat økonomisk ydelsen til skolen. Bestyrelsens afgørelse kan indankes for generalforsamlingen af såvel medlemmet som evt. mindretal i bestyrelsen.

Tilsyn

§ 6
I henhold til § 4 stk. 2 påhviler det forældrekredsen at føre tilsyn med skolens

almindelige virksomhed, herunder med, at skolen giver undervisning og

sprogstimulering, som står mål med, hvad der almindeligvis kræves i folkeskolen.

Jf. i øvrigt tilsynsreglerne i „Lov om friskoler og private grundskoler m.v.”

Forældrekredsen træffer selv beslutning om, på hvilken måde tilsynet skal

udøves.


Stk.2.

Efter bestemmelserne i ”Love om friskoler og private grundskoler mv.” skal der desuden vælges en eller flere eksterne tilsynsførende til at varetage visse nærmere definerede tilsynsopgaver. Undlader forældrekredsen at vælge tilsynsførende, varetages tilsynet af kommunalbestyrelsen. Bestyrelsen er ansvarlig for, forældrekredsen indkaldes til et møde, hvor alene forældrekredsen kan foretage valg af tilsynsførende.



Stk.3.
Vælges den eller de tilsynsførende af forældrekredsen, skal dette ske for højst fire år ad gangen. Valget sker på et særligt indkaldt valgmøde, der kan afholdes i forbindelse med generalforsamlingen. Valget skal gennemføres efter ministeriets bekendtgørelse om valg af tilsynsførende. Det skal af indkaldelsen fremgå, hvem bestyrelsen indstiller som tilsynsførende, idet ethvert forældrekredsmedlem på valgmødet kan forslå andre kandidater. Ved valg af tilsynsførende kan kun forældre afgive stemme.
Stk. 4.

Den eller de tilsynsførende, henholdsvis kommunalbestyrelsen, afgiver hvert år en skriftlig erklæring til skolens bestyrelse og forældrekredsen. Tilsynserklæringen skal offentliggøres på skolens hjemmeside.

Stk. 5.

Så vidt muligt uddyber den eller de tilsynsførende den skriftlige erklæring ved en mundtlig beretning på skolens ordinære generalforsamling. I øvrigt skal tilsynsførende virke i henhold til de bestemmelser, der til enhver tid er fastsat i ”Lov om friskoler og private grundskoler mv.” Den eller de tilsynsførende er således omfattet af forvaltningslovens regler om inhabilitet og tavshedspligt.

Generalforsamling

§ 7

Bestyrelsen skal på demokratisk vis drøfte skolens anliggender med forældrekredsen og skolekredsen på generalforsamlingen. Generalforsamlingen skal efter indstilling fra bestyrelsen 

godkende erhvervelse, afhændelse og pantsætning af fast ejendom, bortset fra omprioritering. Se endvidere § 16, § 17, § 19 og § 20.
Stk.2.

Ordinær generalforsamling afholdes hvert år på skolen eller på et andet egnet sted i hjemstedskommunen. Generalforsamlingen afholdes i perioden 1. marts – 30. april. Den indkaldes ved almindeligt brev til skolekredsens og forældrekredsens medlemmer med mindst 14 dages varsel. Indkaldelsen skal mindst indeholde følgende dagsorden:

1. Valg af dirigent.

2. Der aflægges beretning fra skolebestyrelsens formand, skolens leder og den tilsynsførende.
3. Det reviderede regnskab forelægges til orientering.
4.  Skolekredsens valg af bestyrelsesmedlemmer

5. Skolekredsens valg af suppleanter.
6. Indkomne forslag.

7. Eventuelt.
Stk.3.

Forslag, som ønskes behandlet på den ordinære generalforsamling, skal være skriftlig indgivet til bestyrelsen senest 4 uger før generalforsamlingen og de skal bekendtgøres for skolekredsen og forældrekredsen ved indkaldelse til generalforsamlingen, jfr. Også § 6 stk. 3. Forslag der vedrører bestyrelsens overordnede ledelse, kan kun resultere i beslutninger på baggrund af en indstilling fra bestyrelsen.
Generalforsamlingen kan ikke træffe beslutninger om bestyrelsens overordnede ledelse, uden at bestyrelsen er enig heri.

Stk.4.

Ved opstilling af kandidater til bestyrelsen bør der tilstræbes ligelig fordeling af mænd og kvinder.
§ 8

Ekstraordinær generalforsamling afholdes, når bestyrelsen ønsker det. Ekstraordinær

generalforsamling skal i øvrigt indkaldes af bestyrelsen, når et mindretal på 3

medlemmer af bestyrelsen eller mindst 25 % af skolekredsens og forældrekredsens medlemmer kræver det. Den indkaldes som en ordinær generalforsamling. Dagsorden skal oplyses ved indkaldelsen.

§ 9
Beslutninger på en ordinær eller ekstraordinær generalforsamling træffes ved almindelig stemmeflertal med undtagelse af vedtægtsændringer og beslutning om nedlæggelse af skolen, jfr. § 19 og 20.

Stk.2.
Generalforsamlingen er beslutningsdygtig uden hensyn til de fremmødte medlemmers antal, se dog § 20. Afstemninger foretages skriftlig, når blot et medlem fremsætter ønske derom.

Stk.3.
Over det på generalforsamling passerede og eventuelt vedtagne føres en protokol, der underskrives af dirigenten.

Bestyrelsens sammensætning

§ 10

Bestyrelsen består af 7 medlemmer, hvoraf mindst 4 skal være forældre til børn på skolen.

Stk.2.

Bestyrelsen skal sammensættes af 2 medlemmer valgt af og blandt forældrene i forældrekredsen, mens 5 vælges af og blandt alle medlemmer i skolekredsen. Skolen har altså 2 vælgende organer, idet forældrekredsen vælger bestyrelsesmedlemmer og suppleanter på et særligt møde, der afholdes i forbindelse med generalforsamlingen efter reglerne i bekendtgørelse om valg af tilsynsførende. Bestyrelsen er ansvarlig for, at forældrekredsen indkaldes til dette særlige valgmøde.

Stk.3.
Bestyrelsens medlemmer vælges for 3 år og afgår skiftevis med 2 og 2 og 3 årlig,  
Hvis dagsordenen for det vælgende organ indeholder en tillidsafstemning, kan et eller flere bestyrelsesmedlemmer afsættes i funktionsperioden, såfremt det vælgende organ med almindelig stemmeflerhed vedtager et mistillidsvotum til de pågældende. Dagsordenen skal i disse tilfælde også omfatte et punkt, der muliggør nyvalg af bestyrelsesmedlemmer. 
Stk. 4

Den anvendte valgprocedure skal sikre, at de to forældrekredsvalgte bestyrelsesmedlemmer alene bringes i forslag af forældre og alene vælges på stemmer afgivet af forældre. Disse bestyrelsesmedlemmer skal ikke udtræde ud af bestyrelsen, hvis deres børn i valgperioden udskrives af skolen mod forældrenes ønske.

Stk.5.
Genvalg kan finde sted. Der vælges hvert år mindst to suppleanter for bestyrelsen, hvoraf den ene skal vælges af og blandt forældrene.
Stk.6.

Ved eventuel supplering af bestyrelsen i valgperiodens løb skal forældrenes flertal i bestyrelsen opretholdes, og et forældrekredsvalgt bestyrelsesmedlem kan kun erstattes af en suppleant valgt af og blandt forældrene. Hvis et bestyrelsesmedlem udtræder af bestyrelsen, indtræder en relevante suppleant automatisk.
Stk. 7.

Det skal af protokolføring fremgå, hvilke bestyrelsesmedlemmer og suppleanter der er valgt af henholdsvis forældrekreds og skolekredsen.
§ 11

Skolens leder, lærere og andet personale ved institutionen kan ikke være medlemmer af bestyrelsen og kan kun deltage i valg af bestyrelsesmedlemmer, når de samtidig er forældre til elever på skolen.

Stk.2.
Bestyrelsesmedlemmer skal være myndige og mindst et flertal, herunder formanden, skal være registreret i CPR med bopæl i Danmark. 
Stk.3.
Bestyrelsesmedlemmer hæfter ikke personligt for skolens gæld, men kan blive ansvarlige efter dansk rets almindelig erstatningsregler.  De kan ikke modtage honorar af skolens midler for varetagelsen af hvervet som bestyrelsesmedlem.
Stk.4.
Skolens leder samt en repræsentant for skolens øvrige ansatte deltager normalt i bestyrelsens møder uden stemmeret. Ved behandling af sager, der vedrører skolelederen eller repræsentanten for de ansatte, kan bestyrelsen bestemme at suspendere skolelederens henholdsvis repræsentantens mødedeltagelse.

Stk. 5.

Bestyrelsesmedlemmer kan ved udøvelse af bestyrelseshvervet ikke være undergivet beslutninger truffet af den organisation, institution, forening eller lignende, som har valgt eller udpeget den pågældende.

Bestyrelsens opgaver

§ 12
Bestyrelsen vælger selv sin formand, næstformand og kasserer og fastsætter selv sin forretningsorden, der optages som bilag til vedtægten. 
Stk.2.
Bestyrelsen afholder møde så ofte formanden eller 3 medlemmer finder det fornødent.

Stk.3.

Formanden indkalder mødedeltagerne og giver forinden møderne de pågældende underretning om, hvilke sager der vil komme til behandling på mødet.

Stk.4.

Formanden har ansvar for at forhandlingerne bliver ledet og afstemningerne bliver holdt, samt at beslutninger indføres i en beslutningsprotokol. Efter hvert møde underskrives protokollen af mødets deltagere. Enhver af disse er berettiget til kort at få sin afvigende mening indført i beslutningsprotokollen. Konstateret inhabilitet skal indføres i protokollen
Formanden drager omsorg for udførelsen af de trufne beslutninger.

Stk.5.

Bestyrelsen er beslutningsdygtig, når mindst halvdelen af medlemmer er til stede. Beslutninger træffes ved almindelig stemmeflerhed blandt de tilstedeværende. Der kan ikke stemmes ved fuldmagt eller brev. I tilfælde af stemmelighed er den fungerede formand stemme afgørende.
§ 13

Et bestyrelsesmedlem er inhabilt i sager, hvori vedkommende eller dennes nærmeste har økonomisk eller særlig personlig interesse i sagens udfald. I øvrigt er de almindelige regler for inhabilitet og tavshedspligt, der er gældende for offentlig forvaltning, gældende for bestyrelsesmedlemmer, skolens leder og øvrige ansatte.
Stk.2.
Et bestyrelsesmedlem skal øjeblikkelig udtræde af bestyrelsen, hvis medlemmet ikke længere opfylder habilitetsbetingelser for at være medlem af bestyrelsen, jf.”Lov om friskoler og private grundskoler mv.” samt ”Bekendtgørelsen om vedtægter for friskoler og private grundskoler m.v.”.I tilfælde af et medlems udtræden i funktionsperioden, for eksempel ved generel inhabilitet, indtræder suppleanten. Hvis dette ikke er muligt, skal der vælges et nyt medlem hurtigst muligt for resten af valg- perioden.
§ 14

Bestyrelsen har den overordnede ledelse af skolen og er ansvarlig over for undervisningsministeren for, at skolens økonomi og drift er i overensstemmelse med denne vedtægt, lovgivningen og andre retsregler. Bestyrelsen er endvidere ansvarlig for, at forvaltningen af de statslige tilskud er i overensstemmelse med bestemmelserne i ”Lov om friskoler og private grundskoler mv..” og skolens vedtægter. 
Stk.2.

Bestyrelsen er ansvarlig for, at forældrekredsen vælger tilsynsførende og fastsætter retningslinier for forældrekredsens eget tilsyn, jfr. § 4 stk.2. og § 6.

Stk.3.

Bestyrelsen skal påse, at bogføring og formueforvaltning kontrolleres på betryggende måde, Bestyrelsen skal forvalte skolens midler til størst mulig gavn for skolen og skal tage skyldige økonomiske hensyn. 
Stk.4.
Bestyrelsen er ansvarlig for, at der hvert år udarbejdes et retvisende årsregnskab i overensstemmelse med gældende regler. Bestyrelsen har ansvaret for, at regnskabet underkastets betryggende revision efter gældende regler, og at revisor vælges af bestyrelsen.

Stk.5.

Bestyrelsen træffer beslutning om køb, salg og pantsætning af fast ejendom og indstiller til godkendelse på generalforsamling i henhold til vedtægtens § 7stk.1.

Bestyrelsen fastsætter størrelsen af kontingenter, skolepenge og forældrebetaling for skolefritidsordning. Bestyrelsen kan i øvrigt træffe beslutning om ethvert andet spørgsmål om skolen, som bestyrelsen selv ønsker at træffe beslutning om.

Stk. 6.
Efter indstilling fra skolens leder ansætter og afskediger bestyrelsen skolens lærere og andet fastansat personale.

Stk.7.
Bestyrelsen skal underrette Undervisningsministeriet, hvis skolen standser sine betalinger, begæres konkurs eller der i øvrigt er fare for, at skolens virksomhed må indstilles.
§ 15
Bestyrelsen fastsætter de nærmere regler for retten til indsigt i skolens forhold. Medlemmer af skolekredsen, forældrekredsen og fastansatte ved skolen har dog altid ret til at få kendskab til budgetter, regnskaber, revisionsprotokol, når disse er godkendt af bestyrelsen.


Bestyrelsen kan udstrække retten til indsigt i skolens forhold til andre. Oplysninger omfattet af bestemmelserne om tavshedspligt i forvaltningsloven kan dog ikke videregives.


Tegningsret

§ 16

Institutionen tegnes af bestyrelsens formand i forening med skolelederen eller en af disse i forening med bestyrelsens næstformand. Tegningsretten kan ikke delegeres, og der kan ikke gives prokura. Ved erhvervelse, afhændelse og pantsætning af fast ejendom kræves underskrift af mindst to-tredjedele af bestyrelsens medlemmer, jfr. § 7 stk.1.
Skoleleder

§ 17
Skolens leder ansættes og afskediges af generalforsamlingen efter indstilling af bestyrelsen. Skolelederen har over for undervisningsministeriet, skolekredsen, forældrekredsen og skolens bestyrelse ansvaret for den daglige og den pædagogiske ledelse af skolen i henhold til gældende love, bekendtgørelser og ministerielle forskrifter.

Stk.2.

Efter bestyrelsens retningslinier ansætter skolelederen vikarer og andet tidsbegrænset medhjælp samt forestår skolens daglige administration og personaleledelse.

Stk.3.

Bestyrelsen kan i øvrigt træffe beslutning om, at skolelederen i nærmere fastlagt omfang og under bestyrelsens ansvar bemyndiges til at udføre overordnede ledelsesfunktioner, når dette er nødvendigt for at opnå en hensigtsmæssig daglig ledelse.
Regnskab

§ 18

Regnskabsåret følger statens finansår.

Stk.2.

Revisionen skal være afsluttet senest d.1.april, hvorefter det reviderede regnskab tilstilles bestyrelsen til godkendelse. Alle bestyrelsesmedlemmer skal underskrive det godkendte regnskab og afgive en erklæring på tro og love om, at de opfylder betingelser for at sidde i bestyrelsen.

Vedtægtsændring

§ 19

Vedtægtsændringer kan kun foretages efter beslutning og indstilling fra skolens bestyrelse.

Stk.2.

Ændringer i vedtægterne kan kun ske efter vedtagelse på to efter hinanden følgende generalforsamlinger med mindst 14 dages mellemrum.

Stk.3.

På begge generalforsamlinger skal ændringerne vedtages af de fremmødte med mindst to-tredjedeles flertal.

stk.4.

Vedtægtsændringer, som ministeriet skriftlig har pålagt skolen eller som følger af ændringer i ministeriets vedtægtsbekendtgørelse, kan besluttes af bestyrelsen med mindst totredjedels flertal. Skolekredsen og forældrekredsen har krav på at modtage orientering herom.
Nedlæggelse

§ 20

Beslutning om nedlæggelse af skolen kan kun træffes efter indstilling fra skolens bestyrelse, hvoraf mindst 5 ud af 7 medlemmer skal stemme for nedlæggelse. På generalforsamlingen skal mindst to-tredjedel af samtlige medlemmer stemme for ophævelsen. Opnås sådant flertal ikke, kan ophævelsen mindst 30 dage efter forelægges på en ny generalforsamling, hvor den kan vedtages med to-tredjedeles flertal af de fremmødte medlemmer. jfr. dog stk. 3.
Stk.2.

Hvis bestyrelsen efter lovgivningen skal drage omsorg for likvidation af skolen, eller

ophører institutionen med at drive skolevirksomhed i overensstemmelse med formålsbestemmelsen, skal bestyrelsen sørge for nedlæggelse. Hvis det er muligt gennemføres forudgående høring på en generalforsamling.

Stk.3.

§20 stk. 1 gælder kun, når skolens bestyrelse fortsat har kompetence til at træffe beslutninger om skolens fremtid. Skolekredsen og forældrekredsen skal som minimum orienteres skriftlig om beslutningen om nedlæggelse og om grundlaget herfor, hvis skolen nedlægges, umiddelbart efter beslutningen om nedlæggelse er truffet. 
Stk.4.

Det påhviler bestyrelsen at give Undervisningsministeriet og elevernes hjemkommuner meddelelse om skolens nedlæggelse.

Stk.5.

Bestyrelsen har ansvaret for bevarelsen af skolens aktiver og for, at den økonomiske opgørelse i anledning af skolens nedlæggelse foretages efter gældende regler, samt at skolens netto formue anvendes i overensstemmelse med vedtægten. Bestyrelsen skal fungerer videre, indtil den økonomiske afvikling af skolens aktiver og passiver er tilendebragt efter gældende regler, herunder at skolens nettoformue anvendes i overensstemmelse med vedtægten.

Stk.6.

Mulige overskydende midler tilfalder Friskolefonden under Dansk Friskoleforeningen efter Undervisningsministeriets godkendelse.
§ 21

Nærværende vedtægters bestemmelser om skolens styrelse og økonomiske forhold er først gyldige, når de er godkendt af undervisningsministeriet. Vedtægten skal i original indsendes til undervisningsministeriet underskrevet af samtlige bestyrelsesmedlemmer i tre eksemplarer. Bestyrelsesmedlemmernes navne og adresser skal angives med maskinskrift, og skal fremgå, hvem der er formand og næstformand.
Således vedtaget 1. gang på skolens generalforsamling den….   /….   20..



……………………………………………….



Generalforsamlingens dirigent

Således vedtaget 2. gang på skolens generalforsamling den …. /…. 20..


………………………………………………..



Generalforsamlingens dirigent

Underskrevet af samtlige bestyrelsesmedlemmer: og adresser angives med maskinskrift.

Lene Riis (formand)

Kokholmvej 8 

Resen, 7600 Struer.

Bent Kanstrup (næstformand)

Langergårdvej 4

Resen, 7600 Struer.

Grethe Madsen (kasserer)

Lucernemarken 7

Resen, 7600 Struer.

Nora Nielsen (sekretær)

Makholmvej 33

Resen, 7600 Struer.

Freddy Kristensen

Lucernemarken 26

Resen, 7600 Struer.

Jette Stokholm

Dalgårdsvej 49

Resen, 7600 Struer.

Frank Sonne

Resenborgvej 4

Resen 7600 Struer.

